**Treoirlínte d’Iarratasóir: An Scéim d’Ionaid Phobail Ghaeilge 2022-2023**

**Cuideoidh na treoirlínte leat:**

* cinneadh a dhéanamh an bhfuil d’eagraíocht cáilithe chun cur isteach ar mhaoiniú faoin scéim seo,
* tionscadal a fhorbairt a chomhlíonann critéir na scéime seo,
* iarratas a ullmhú ina bhfuil an t-eolas go léir atá de dhíth.

**Léigh go cúramach iad, le do thoil, ina n-iomláine sula dtabharfaidh tú faoin iarratas a chomhlánú**.

**1. Mar gheall ar an scéim seo**

Is é an aidhm atá leis an scéim seo maoiniú a chur ar fáil d’ionaid phobail Ghaeilge ar fud na tíre, a chuideoidh ionaid a fhorbairt ar mhaithe leis an nGaeilge a chur chun cinn, a chothú agus a bhuanú ar bhonn pobail. Tá suas le **€720,000** de bhuiséad iomlán ag an scéim tacaíochta seo go dtí deireadh 2023.

Beidh an scéim iomaíoch seo oscailte d’iarratasóirí áit ar bith in Éirinn taobh amuigh den Ghaeltacht oifigiúil. Beidh fáilte mhór roimh ionaid phobail Ghaeilge atá lonnaithe taobh istigh de cheantair pleanála teanga iarratas a dhéanamh.

Tríd an scéim seo, maoineoidh Foras na Gaeilge ionaid phobail Ghaeilge ar feadh dhá bhliain **go dtí deireadh 2023** chun costais reatha a ghlanadh agus clár gníomhaíochtaí Gaeilgea sholáthar chun an Ghaeilge a chur chun cinn, a chothú agus a bhuanú. Tabhair faoi deara go bhfuil an scéim seo dírithe ar eagraíochtaí a bhfuil foirgneamh ina seilbh nó a bhfuil léas cúig bliana ar a laghad acu ar fhoirgneamh (féach na critéir cháilithe thíos).

Ní mór d’eagraíocht a dhéanfaidh iarratas a léiriú gurb í an Ghaeilge an teanga oibre agus chumarsáide maidir le reáchtáil an ionaid agus go mbeidh clár gníomhaíochtaí Gaeilge á éascú san ionad, a dhéanfaidh an Ghaeilge a chur chun cinn, a chothú agus a bhuanú ar bhonn pobail.

Beidh ar gach eagraíocht a dhéanfaidh iarratas plean urláir an ionaid, a léiríonn méid an fhoirgnimh, leagan amach an fhoirgnimh, líon na n-urlár agus líon na seomraí, a chur ar fáil leis an iarratas:

Faoin Scéim seo níl maoiniú ar fáil ach d’ ionaid phobail Ghaeilge. Is féidir maoiniú a chur ar fáil le haghaidh 50% ar a mhéad de chostais cláir gníomhaíochtaí Gaeilge agus 50% ar a mhéad de chostais reatha ionaid pobail Gaeilge.

**Tá na costais seo a leanas incháilithe:**

1. **Costais cláir gníomhaíochtaí:** suas le 50% de chostais cláir gníomhaíochtaí.Caithfear clárgníomhaíochta Gaeilge a chur isteach leis an iarratas, a léiríonn na costais do gach gníomhaíocht.
2. **Costais Reatha:** suas le 50% de chostais reatha an ionaid, e.g. árachas, teas, leictreachas, uisce, córas sláinte agus sábháilteachta, obair chothabhála, cuntais, glantóireacht, guthán etc. Caithfidh na costais a bheith ag baint leis an ionad pobail Gaeilge amháin agus a bheith réasúnta agus inchosanta.

**Tá na costais seo a leanas dícháilithe agus ní féidir iad a chur san áireamh:**

* costais tuarastail
* costais a tharlaíonn sula dtairgfimid deontas duit
* costais atá míréasúnta i dtuairim Fhoras na Gaeilge

**2. Cé mhéad is féidir linn a fháil?**

Is é íosmhéid an deontais is féidir a fháil **€12,000/£10,000** agus is é an t-uasmhéid **€25,000/£21,500**. Tá buiséad teoranta leis an scéim seo agus táimid ag dréim leis go mbeidh an meándeontas i bhfad níos ísle ná an t-uasmhéid. Beidh maoiniú do bhliain a dó ag brath ar dhul chun cinn sásúil agus ar thorthaí sásúla i mbliain a haon. De bhrí gur scéim iomaíoch í, ní féidir linn barántas a thabhairt go gcuirfimid maoiniú ar fáil do gach eagraíocht a chuirfidh isteach iarratas.

Is é an spriocdháta le hiarratais a fháil **12 meán lae, an 16 Meitheamh 2022.** Ní ghlacfaimid le haon iarratas a gheobhaimid tar éis an spriocdháta seo**.** Ní mór d’iarratasóirí an seicliosta ag deireadh na foirme iarratais a chomhlánú lena chinntiú go bhfuil an fhoirm iarratais comhlánaithe ina hiomláine.

**3. Na critéir cháilithe**

Le bheith incháilithe cur isteach ar an scéim seo, ní mór d’eagraíocht na critéir cháilithe seo a leanas a chomhlíonadh:

1. Is féidir fianaise cur ar fáil go bhfuil foirgneamh an ionaid pobail Gaeilge i seilbh na heagraíochta atá ag déanamh iarratais nó go bhfuil léas ar théarma cúig bliana ar a laghad ag an eagraíocht air e.g. gníomhas teidil, litir dlíodóra, litir tiarna talún nó cóip den léas.
2. Is grúpa pobail an eagraíocht seachas údarás áitiúil, scoil, coláiste nó institiúid eile, naíonra, grúpa iarscoile nó eagraíocht bhrabúsach.
3. Is é príomhaidhm na heagraíochta an Ghaeilge a chur chun cinn, a chothú agus a bhuanú ar bhonn pobail.
4. Tá an eagraíocht lonnaithe lasmuigh den Ghaeltacht.
5. Níl an eagraíocht ag fáil maoiniú eagraíochtúil (faoina bhfuil níos mó ná dhá phost ceadaithe) ó Fhoras na Gaeilge i.e. ní ceann de na sé cheanneagraíocht, den dá chultúrlann nó de na stáisiúin raidió phobail í.
6. Tá struchtúr ceart bainistíochta ag an eagraíocht agus is féidir cumas bainistíochta a léiriú.
7. Tá cuntas bainc ann in ainm na heagraíochta agus faoi stiúir choiste nó bhord na heagraíochta.
8. Is féidir cóip shínithe agus dhátaithe de cháipéisí rialaithe na heagraíochta (mar shampla, bunreacht, meabhrán agus airteagail chomhlachais, de réir mar is cuí) a chur ar fáil.

1. Is féidir cuntais bhliantúla agus ráitis bhainc a chur ar fáil nó, má tá na cuntais níos sine ná ocht mí dhéag, is féidir cuntais bhainistíochta a sholáthar agus iad sínithe ag cathaoirleach na heagraíochta, agus miontuairiscí den chruinniú inar glacadh leo.
2. Tá teastas imréitigh cánach nó cód rochtana cánach le haghaidh ROS (más ann dó) ar fáil.
3. Tá gach ní atá ar sheicliosta na foirme iarratais ar fáil.
4. Is féidir a dhearbhú go bhfuil an t-ionad ag cloí le gach riachtanas reachtúil ábhartha a bhaineann le foirgneamh pobail a reáchtáil.

Féadfaidh Foras na Gaeilge cur leis na critéir cháilithe seo.

**4. Cad é mar a mheasfar na hiarratais?**

Úsáideann Foras na Gaeilge na critéir mheasúnaithe seo thíos le hiarratais a mheasúnú agus chun cinneadh a dhéanamh maidir leis an deontas a gheobhaidh gach iarratasóir rathúil.

###### Critéir mheasúnaithe

1. An méid is léir ón iarratas gurb é cur chun cinn, cothú agus buanú na Gaeilge ar bhonn pobail príomhfheidhm na heagraíochta, agus gurb í an Ghaeilge teanga oibre na foirne, idir fhostaithe agus oibrithe deonacha. **30 marc**
2. Éagsúlacht, líon agus caighdeán na n-imeachtaí sa chlár gníomhaíochtaí Gaeilge a mholtar a chur ar fáil san ionad, a dhéanfaidh an Ghaeilge a chur chun cinn, a chothú agus a bhuanú ar bhonn pobail. **30 marc**
3. An méid is léir ón bplean urláir go bhfuil foirgneamh an ionaid oiriúnach chun an clár gníomhaíochtaí Gaeilge a chur ar fáil, maidir le méid an fhoirgnimh, leagan amach an fhoirgnimh, líon na n-urlár agus líon na seomraí, agus an méid ama le linn na seachtaine atá an t-ionad ar fáil. **20 marc**
4. An méid is léir ón iarratas go bhfuil na costais reatha mheasta ag baint leis an ionad pobail Gaeilge amháin, go bhfuil siad réasúnta agus inchosanta, agus go bhfuil an buiséadú beacht agus ábhartha. **20 marc**

**5. Cad é mar a chuirfimid isteach air?**

Sula gcomhlánóidh tú an fhoirm iarratais déan cinnte go gcomhlíonann d'eagraíocht na critéir cháilithe agus gur féidir gach rud ar an seicliosta san fhoirm iarratais a chur ar fáil.

Mura bhfuil tú cinnte an bhfuil d’eagraíocht cáilithe chun cur isteach ar an scéim seo, téigh i dteagmháil le hoifigeach na scéime, ag **ionaid@forasnagaeilge.ie**,

Nuair a bheidh an fhoirm iarratais comhlánaithe beidh sí le priontáil ionas gur féidir leis na daoine cuí í a shíniú. Beidh an fhoirm shínithe le scanadh ansin ionas gur féidir í a sheoladh ar ais chugainn trí ríomhphost.

**Ní mór foirmeacha iarratais comhlánaithe agus gach doiciméad tacaíochta a bheith faighte go leictreonach ag an seoladh ríomhphoist seo,** **ionaid@forasnagaeilge.ie**, **faoi 12 meán lae, an 16 Meitheamh 2022.** Ní ghlacfaimid le hiarratais i ndiaidh an spriocdháta seo.

Beidh gairm amháin ar iarratais agus ní ghlacfaimid ach le hiarratas amháin ó aon eagraíocht ar leith.